**Výročná členská schôdza Poľovníckeho združenia Pobedim**

Prvý štvrťrok každého roku sa nesie v organizáciách i združeniach v znamení bilancovania činnosti v predchádzajúcom roku. Poľovnícke združenie Pobedim zhodnotilo svoju činnosť za rok 2017 na Výročnej členskej schôdzi, konanej dňa 3. marca 2018.

V rámci otvorenia schôdze predseda poľovníckeho združenia Pobedim Jozef Gula privítal hostí i všetkých členov. Nasledovala voľba návrhovej komisie a kontrola uznesení. V ďalšom bode programu Jozef Gula predniesol správu o činnosti v roku 2017. Uviedol, že v minulom roku výbor zasadal desaťkrát, členské schôdze sa uskutočnili trikrát a konala sa jedna slávnostná členská schôdza venovaná nielen členom, ale najmä rodinným príslušníkom. Činnosť združenia je rozmanitá. Hlavnou prioritou je však starostlivosť o zver. Od začiatku roka sa zver prikrmuje podľa potreby. Jadrového i objemového krmiva bol dostatok, priebežne bolo členmi dopĺňané do krmelcov, zásypníkov a bola podávaná aj soľ. V jarných mesiacoch členovia pripravili políčko na výsev kukurice. Podarilo sa zabezpečiť ďatelinu z poľnohospodárskeho družstva Pobedim. Spomenul aj dotáciu z obce na opravu poľovníckej maringotky, spoluprácu s obcou i organizáciami v obci. O tomto obšírnejšie informácie predniesol v správe kontrolóra Mgr. Martin Lednický. Na záver Jozef Gula poďakoval predsedovi PD Pobedim Ing. Jurajovi Lednickému za veľmi dobrú spoluprácu, starostovi obce Mgr. Martinovi Lednickému za poskytnutú pomoc a spoluprácu.

Ivan Žitňanský st., poľovný hospodár, predniesol správu o poľovníckej činnosti. PZ Pobedim má uzatvorenú nájomnú zmluvu na prenájom poľovných pozemkov s PD Pobedim, so Slovenským pozemkovým fondom SR a s Cirkvou. Normové kmeňové stavy v roku 2017 boli stanovené nasledovne: 17 kusov srnčej, 223 zajačej, 176 jarabičej a 21 kusov bažantej zveri. Ďalej informoval o skutočnom stave zveri i o plánoch lovu. Bolo ulovených 7 srncov, z toho jeden bol zrazený a jeden uhynutý. Srny boli ulovené v počte 8 kusov, z toho jedna zrazená a jedna uhynutá. Tento rok bol ulovený 1 diviak - lanštiak. Ulovených zajacov bolo 19 kusov, zrazených na cestách bolo 9 kusov. V rámci likvidácie škodnej zveri boli ulovené 3 líšky, dve straky a jeden pes. Priebežné sčítanie zveri v našom poľovníkom revíri vykonávajú členovia počas celého roka.

Správu o finančnom hospodárení predniesol tajomník PZ Ivan Žitňanský ml. v zastúpení finančného referenta Mareka Piškulu.

Výročnú správu kontrolóra predniesol kontrolór PZ Pobedim Mgr. Martin Lednický. Prítomných informoval napr. o tom, že v minulom roku sa nekonal odchyt zajacov z dôvodu dlhodobého poklesu stavu tejto zveri. Toto sa deje od roku 2009, čiže odchyt sa nekonal 9 rokov. Táto situácia sa prejavuje v príjmovej časti hospodárenia, pretože za danú činnosť nie je žiadny príjem. Uviedol tiež, že PZ bola z obce pridelená dotácia, ktorú združenie použilo na opravu poľovníckej maringotky. Táto slúži nielen poľovníkom, ale aj iným spoločenským organizáciám v obci na oddych, posedenie, opekanie a aj ako zastávka pre cyklistov i peších turistov. Ďalej uviedol, že členovia PZ sa zúčastnili Výstavy poľovníckych trofejí regionálnej organizácie SPZ Trenčín. Tiež spolupracujú s obcou a spoločenskými organizáciami. V mesiaci jún zorganizovali strelecké preteky so vzduchovkou na Veľkom dni pre deti z Pobedima, v auguste to bol Deň otvorených dverí v PD Pobedim, v decembri na spoločenskej akcii poľnohospodárskeho družstva spojenej s divadelným predstavením a nakoniec sa zúčastnili na vianočných trhoch. Na všetkých akciách sa členovia prezentovali ako výborní kuchári, ich guľáš bol vždy vynikajúci. Uplynulý rok zhodnotil ako veľmi aktívny. Bol naplnený prácou v prospech starostlivosti o zver i v prospech obce a jej obyvateľov a zveľaďovania okolia obce i chotára.

Plán činnosti na rok 2018 je znova veľmi bohatý. Podľa poľovného hospodára Ivana Žitňanského st. je potrebné zabezpečiť účasť na chovateľskej prehliadke poľovníckych trofejí, sčítanie zveri, vyháňanie zveri pri kosení objemových krmív, zabezpečenie celoročného odstrelu škodnej zveri, poľovačky podľa plánu chovu a lovu. Je potrebné uskutočňovať brigády podľa potrieb PZ. Veľmi dôležité je prikrmovanie zveri počas celého zimného obdobia. S tým súvisí aj oprava a údržba kŕmnych zariadení a soľníkov a ich udržiavanie v požadovanom množstve. Ďalej je potrebné zabezpečovanie účasti na brigádach v obci a spoločenských akciách pre PD Pobedim i Obec Pobedim.

V diskusii vystúpili starosta obce Pobedim Mgr. Martin Lednický, predseda družstva PD Pobedim Ing. Juraj Lednický, predseda Rybárskeho spolku Zástodolie Ľubomír Melicher a kronikárka obce Eva Pogranová.

V predposlednom bode programu člen návrhovej komisie prečítal Návrh uznesenia z VČS, uznesenie bolo jednohlasne schválené.

V poslednom bode Jozef Gula poďakoval všetkým prítomným za účasť a ukončil oficiálnu časť schôdze, zároveň pozval členov i hostí na neoficiálnu časť, spojenú s večerou.

Poľovnícke združenie Pobedim má v roku 2018 len 10 členov. Tento nízky počet vyplýva najmä z ich špecifickej činnosti a to je držanie strelnej zbrane. Získať povolenie na držanie zbrane je veľmi náročné nielen z finančného hľadiska ale aj z legislatívneho. Právne predpisy na úseku poľovníctva, zbraní a streliva a ochrany prírody v SR sú veľmi prísne.

Napriek tomu z uvedeného je vidieť, že je to veľmi aktívna organizácia, pomáha jej aj niekoľko dobrovoľníkov, vyvíja bohatú činnosť nielen v starostlivosti o zver a ochrane prírody ale sa angažuje aj v spoločenských akciách v obci.

Eva Pogranová

Foto: Eva Pogranová